मनमोहन ने और अधिक विदेश निवेश आमंत्रित किया  
मनमोहन सिंह ने तीसरे ब्रिक्स सम्मेलन में कहा कि भारत अगले कई सालों तक सलाना नौ फीसदी से अधिक की रफ्तार से विकास करेगा।
प्रधानमंत्री मनमोहन सिंह ने गुरुवार को कहा कि वह देश के लिए और अधिक विदेशी निवेश चाहते हैं।  मनमोहन सिंह ने तीसरे ब्रिक्स सम्मेलन में कहा कि भारत अगले कई सालों तक सलाना नौ फीसदी से अधिक की रफ्तार से विकास करेगा। ब्राजील, रूस, भारत, चीन और दक्षिण अफ्रीका ब्रिक्स समूह के सदस्य देश हैं।  उन्होंने कहा कि भारतीय अर्थव्यवस्था आज पहले की तुलना में अधिक मुक्त और विश्व अर्थव्यवस्था से अधिक जुड़ी हुई है। हमारी वित्तीय और पूंजी बाजार की स्थिति दुरुस्त है और वह अधिक-से-अधिक विदेशी निवेश आकर्षित करना चाहता है। उन्होंने कहा कि भारत ने कई महत्वाकांक्षी सामाजिक और आधारभूत संरचना से जुड़ी योजनाएं शुरू की हैं, जिसका लाभ मिलना शुरू हो गया है।  उन्होंने कहा कि देशवासियों की सृजनात्मक ऊर्जा खुल कर सामने आ रही है। उन्होंने कहा कि ब्रिक्स देशों के आपसी सहयोग से एक ऐसे माहौल का निर्माण की उम्मीद है, जिसका सभी को लाभ मिलेगा और यह सभी को राष्ट्रनिर्माण में मदद पहुंचाएगा। इस मामले में सर्वोत्तम हासिल होना अभी बाकी है। ब्रिक्स समूह के सदस्य देशों ने यहां आर्थिक, व्यापारिक और निवेश के क्षेत्र में आपसी सहयोग बढ़ाने पर सहमति जताई। ब्रिक्स देशों ने संरक्षणवादी रवैये की समाप्ति के लिए सहमति जताई और बुधवार को ब्रिक्स देशों के व्यापार मंत्रियों की बैठक के निष्कर्षो का स्वागत किया।